text: 82-årig kvinde død efter brand
  27 december 2013 kl. 05.38
  På Mølleparkvej i Esbjerg er en 82-årig kvinde omkommet efter en brand i sin lejlighed.
  Klokken 02.33 natten til fredag får Syd- og Sønderjyllands Politi en anmeldelse fra en nabo til den 82-årige kvinde. Naboen har bemærket, at der kommer røg ud af brevsprækken.
  - Anmelder sparker døren ind og bærer kvinden ud af lejligheden. Han giver førstehjælp indtil en ambulance ankommer til stedet, men de må desværre konstatere, at hun er omkommet, oplyser vagthavende hos Syd- og Sønderjyllands Politi til TV SYD.
  Ifølge politiet har røgudviklingen været så kraftig, at røgen har kvalt ilden. De vil undersøge stedet nærmere senere på dagen.
  